2ο ΔΗΜΟΤΙΚΟ ΣΧΟΛΕΙΟ ΣΑΜΟΥ

ΣΧΕΔΙΟ ΜΑΘΗΜΑΤΟΣ ΓΙΑ ΠΑΡΑΓΩΓΗ ΓΡΑΠΤΟΥ ΛΟΓΟΥ

ΤΑΞΗ: Α

ΥΠΕΥΘΥΝΗ ΕΚΠΑΙΔΕΥΤΙΚΟΣ: ΜΠΑΡΟΥΤΑ ΜΑΡΙΑΝΝΑ

*Διάρκεια*: 1 διδακτικό δίωρο

*Διδακτικοί στόχοι*

* Να εξοικειωθούν οι μαθητές με τον σχολιασμό κειμένου μέσα από ερωτήσεις κατανόησης.
* Να εξασκηθούν στο να περιγράφουν γεγονότα με τη σωστή λογική σειρά.
* Να παράγουν προφορικό και γραπτό λόγο αρχικά φτιάχνοντας διαλόγους και στη συνέχεια μια μικρή ιστορία μέσα από την περιγραφή εικόνων.
* Να εξοικειωθούν διαισθητικά στον ευθύ και πλάγιο λόγο (διάλογοι – αφήγηση ιστορίας).
* Να καλλιεργήσουν τη φαντασία και τη δημιουργικότητά τους.

*Υλικά και εποπτικά μέσα*

Πίνακας

Η/Υ – προτζέκτορας

Καρτέλες με εικόνες

Φύλλα εργασίας (ατομικά και ομαδικά)

Ένα μεγάλο κομμάτι από άσπρο χαρτόνι

Το «σακούλι» με τους ρόλους του θεατρικού παιχνιδιού

*Α’ φάση*

Διδασκαλία και επεξεργασία του κειμένου «Η Δόνα Τερηδόνα και το μυστικό της γαμήλιας τούρτας» του Ευγένιου Τριβιζά από το Ανθολόγιο Λογοτεχνικών Κειμένων Γ’ και Δ’ τάξης.

*Β’ φάση*

ΠΡΟΣΥΓΓΡΑΦΙΚΟ ΣΤΑΔΙΟ

* Εξήγηση άγνωστων λέξεων.
* Συζήτηση και απάντηση στις σχετικές ερωτήσεις κατανόησης.
* Ατομικά φύλλα εργασίας σχετικά με την κατανόηση του κειμένου (αντιστοίχιση – σωστό λάθος).
* Τα παιδιά χωρίζονται σε ομάδες και σε κάθε ομάδα δίνονται εικόνες που περιγράφουν τα γεγονότα του μαθήματος. Οι μαθητές καλούνται να βάλουν τις εικόνες στη σωστή χρονική σειρά.

*Γ’ φάση*

ΣΥΓΓΡΑΦΙΚΟ ΣΤΑΔΙΟ

* Δίνονται στους μαθητές ατομικά φύλλα εργασίας με εικόνες από το κείμενο που διδάχθηκαν. Οι μαθητές πρέπει να γράψουν στα συννεφάκια τους διαλόγους ή τις σκέψεις των ηρώων στην εικόνα τους.
* Στη συνέχεια οι μαθητές χωρίζονται σε ομάδες 2-3 ατόμων και στην κάθε ομάδα δίνονται 2 εικόνες από το μάθημα της ημέρας. Τα παιδιά πρέπει να συνεργαστούν και να γράψουν 2 ή 3 προτάσεις σχετικές με την κάθε εικόνα που έχουν μπροστά τους.

*Δ’ φάση*

ΜΕΤΑΣΥΓΓΡΑΦΙΚΟ ΣΤΑΔΙΟ

* Κάθε ομάδα διαβάζει τις προτάσεις που έγραψε και τις τοποθετεί στο χαρτόνι έτσι ώστε να ολοκληρωθεί η ιστορία. Επίσης εκφράζουμε τη γνώμη μας για την ιστορία που φτιάξαμε (αν μας αρέσει ή τι θα αλλάζαμε).
* Τέλος θα κλείσουμε τη διδασκαλία με τη δραματοποίηση των ηρώων και κάποιων σκηνών του μαθήματος (θεατρικό παιχνίδι).